**ŢI-AM PRINS NUMELE-N PALMĂ**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ŢI-AM PRINS NUMELE-N PALMĂ

Ţi-am prins numele-n palmă şi-am zâmbit,

L-am scris cândva pe frunzele de nuc

Şi-acum aş vrea să ştiu cumva să te aduc

La locul nostru tainic de iubit.

Furasem proaspăt fân dintr-o căpiţă

Şi aşternusem pat aromitor

Cu baldachin un cer lipsit de nor

Sub care ne-mbătam cu-a ta guriţă.

Miros de fân, de flori de muşeţel

Şi foşnetul de râu ascuns de-o coamă

Ne îndemnau să nu ne fie teamă

Să facem din natură un castel

În care tu, în rochie de dantelă

Mai albă decât floarea de cais

Să te transformi, să nu mai fi un vis

De un artist pictat în acuarelă.

A venit toamna, nucul ruginiu

Lasă să plece frunze denumite

Cu numele unei femei iubite

Pe care am să-l murmur cât sunt viu.

Ţi-am prins iubito numele în palmă!

Întreaga lume poate să adoarmă

Şi să viseze albe crinoline.

Iubita mea, aş vrea să fii cu mine!